Mara tinqatel minn kelb il-baħar waqt li kienet qed tgħum f'Maine
Imtella' Lulju 29, 2020 - Aġġornata 29 Ta' Lulju, 2020 10:20am Mara ta' 63 sena mietet wara li ġiet attakkata minn 'great white shark' f'Maine, fl-Istati Uniti. Dan huwa l-ewwel attakk fatali minn kelb il-baħar f'dan l-istat, li rari jesperjenza xi attakk simili, hekk kif din l-ispeċi ta' klieb il-baħar ma tantx hija komuni f'dan ir-reġjun minħabba li l-ilma huwa pjuttost kiesaħ. Il-mara ġiet identifikata bħala Julie Holowach ta' 63 sena, li kienet għadha kemm ħarġet bil-pensjoni wara karriera fl-industrija tal-moda. Fil-ħin tal-attakk Holowach kienet qed tgħum ma' bintha viċin Mackerel Cove, 18-il metru 'l barra mill-bajja. Bintha ma sofriet l-ebda ġrieħi. Kien irrappurtat li Holowach kienet liebsa 'wet suit', filwaqt li bintha le, li qajjem spekulazzjoni dwar jekk il-kelb il-baħar kienx attakka lil Holowach għax ħasibha foka.